Esbjerg: Fødevarestyrelsen gik grundigt til værks, nogle vil måske mene for grundigt, da styrelsen den 8. december troppede op i slikbutikken Candy Bee i Kongensgade 72.

Candy Bee har blandet andet et stort udvalg af bland-selv slik, men ifølge Fødevarestyrelsen snyder butikken på vægten, og det koster nu en bøde på 5.000 kroner til stor skuffelse og vrede for indehaveren, som siger, at han ikke har handlet i ond tro, og at styrelsen går i alt for små sko.

Da den tilsynsførende fra Fødevarestyrelsen kiggede nærmere på butikkens vægt, viste det sig, at Candy Bee ikke fratrækker posens vægt inden slikket afvejes. I kontrolrapporten hedder det:

"Plastpose vejer 8 gram og papirspose vejer 10 gram. Prisen er 8,95 kroner per 100 gram slik."

Den tilsynsførende fandt desuden frem til en del chokoladeprodukter, som ikke var mærket korrekt i henhold til lovgivningen:

"Det indskærpes, at mærkning skal være anført på dansk eller et andet sprog, der kun ved uvæsentlige forskelle i stavning adskiller sig fra dansk. Følgende er konstateret: 15 varianter af Ritter Sport, Mountain Dew, Pepsi Max, Cocio Classic, Kinder Riegel, Ferrero Rocher, Lion Bar, Giga Bubble gum er ikke mærket på dansk", fremgår det af kontrolrapporten.